**Luk. 2:1-20**

**“Eer God vir ware vrede – nou reeds en vir ewig.”**

*Andries Burger, Pinetown Gemeente, 25 Desember 2022 (Kersfees)*

*Sing: Lied 358:1,2,3; Lied 348:1,2,3; Lied 365:1,2,3; Lied 355:1,2; Lied 367:1; “Vrede”*

Met Kersfees vier ons natuurlik nie die dag nie, want die dag self is maar soos enige ander.

Ons vier ook nie die gebruike en die gewoontes wat die dag vir ons spesiaal maak nie.

Daar is nie noodwendig iets verkeerd met meeste van hierdie gebruike nie – solank dit net nie die ware betekenis van Kersfees skeeftrek of verdoesel nie.

Ons fokus behoort skerp en duidelik te bly op Christus se koms en wat dit regtig beteken.

Dit is wat Kersfees bedoel is om te wees – dat ons met dankbaarheid en verwondering nadink aan God die Seun wat mens geword het,

én dat ons sal besin oor hoe sy koms ons lewens verander het en aanhoudend bly verander...

Die manier waarop Hy mens geword het is besonders en natuurlik baie belangrik, en die gevolge daarvan is verbysterend.

Na derduisende jare se verwagting en hunkering sou daar uiteindelik weer vrede kom God en mense.

Die vrede wat Hy sou bewerk is een van die eerste kommentare op sy geboorte wat ons lees in Lukas se vertelling van Jesus se geboorte.

Eers die woorde van Sagaria se profesie in Luk. 1 van Jesus wat ons “voetstappe rig op die pad van vrede” – soos ons netnou verklaar het.

 En dan die engele se lofprysing in die veld buite Bethlehem...

**<< Lees Luk. 2:1-20 >>**

Daar is baie simboliek en vervulling van profesieë in die gebeure rondom Jesus se geboorte, maar vanoggend wil ek ons fokus rig op die kommentaar wat die engele gee in hulle lofprysing na sy geboorte.

Vir die samelewing was dit maar net nog ŉ seuntjie wat gebore is, en die skaapwagters in die veld het waarskynlik nie eens geweet van die geboorte nie.

Maar dan laat ŉ engel hulle groot skrik want hy verskyn met die heerlikheid van God wat om hom straal.

Hy stel hulle gerus en vertel hulle van die allerwonderlikste nuus –

Die Verlosser wat vir eeue al verwag word is gebore in die stad van Dawid,

 Christus, Messias, Verlosser...

En dan bars daar ŉ skare engele los in lofprysing wat die ware Kersgebeure saamvat in een enkele sin, hulle woorde verkondig die evangelie van Christus in ŉ neutedop.

*“ 14Ere aan God in die hoogste hemel, en vrede op aarde vir die mense in wie Hy ŉ welbehae het.”*

Waaroor gaan Kersfees? “Ere aan God...”

Dit is die hooffokus – nie die boom met liggies nie, nie die geskenke nie, nie die familie en die ete en die poeding nie, en definitief nie die geldmaak vooraf nie.

Wanneer jou en my Kersfees in die eerste plek, en in die laaste plek (en alles tussen‑in) nie gaan oor eer aan die drie-enige God, Vader, Seun en Heilige Gees nie –

 dan het ons die kat aan die stert beet

net soos die ongelowige, goddelose wêreld om ons.

Erger eintlik want ons behoort van beter te weet...

“Ere aan God” is nie maar net woorde nie – dit is woorde wat ŉ diepte en toegewyde lewe van verering hoorbaar maak.

Dink aan die lawa wat by ŉ vuurspuwende berg uitskiet – dit kom van diep in die aarde uit waar dit maal en kolk onder groot druk en baie hoë temperatuur... en dan skiet dit uit sodat alles wat diep binne is sigbaar word.

Ons woorde van verheerliking kan nie maar bolangs of geforseerd wees nie, dan sal die geringste dingetjies in die lewe dit wegwaai.

Nee, ons verering moet ŉ getuienis wees van ŉ lewe van verheerliking wat

opborrel uit ŉ diepe besef van wat God gedoen het in Christus se menswording, ŉ besef van watter wonder Hy vir ons kom bewerk het.

Ag, as ons maar tog kon besef hoe verskriklik die lot is vir elke mens wat in sonde voor God se regterstoel sal verskyn!

Ag, as ons tog die genade kon besef en die verligting kon beleef van die verlossing van ons verdiende straf wat Jesus met sy koms as mens namens ons betaal!

Ag, as ons maar net die salige heerlikheid kon ken en uitleef van die versoening met God wat Hy bewerk het!

Dan sal verering daaruit op borrel sodat ons nie net in woorde of dalk net met Kersfees uitroep “Ere aan God” nie, dan sou ons hele lewe ŉ lofprysing wees wat Hom eer!

En dit is die tweede deel van engele se lofprysing... ŉ lewe van vrede...

 *“Vrede op aarde vir die mense in wie Hy ŉ welbehae het.”*

Watter vrede sou mens kon vra...

Dit is duidelik dat Hy nie bedoel dat daar ná Jesus se geboorte nie meer rusie en geweld en oorlog sal wees nie, want dit is alles nog daar...

Trouens, Jesus sê self in Mat. 10 dat Hy nie gekom het om “vrede” te bring nie, maar die swaard van konflik omdat mense sal moet kant kies vir Hom of teen Hom.

En tóg bring Hy vrede, ŉ ander vrede – Soos Hy in Joh. 14 sê, dat Hy vrede gee, maar nie die soort vrede wat die wêreld gee nie...

Die wêreld se vrede is ŉ valse vrede.

Dit is soos die vals profete in die tyd van Jeremia (6:14) en Esegiël (13:10) wat vrede vir Jerusalem verkondig het, terwyl daar geen vrede was nie, het God gesê.

Hulle het die volk se sonde oorgesien en voorspoed verkondig sodat hulle maar bloot kon aanhou met hulle sondige lewens in vrede met die sonde.

 Daar is vandag steeds valse profete wat presies dit verkondig – elfs in party kerke...

Deur Jesaja (57:20-21) waarsku God dat mense wat Hom nie eer in nederige gehoorsaam nie, nie tot rus sal kom nie.

Soos die onstuimigheid van die see se golwe aanhou sal daar vir die goddeloses geen vrede wees nie, het Hy gesê.

Die engele sing dus nie van ŉ vrede vir alle mense nie, maar van ŉ vrede wat net bedoel is vir daardie mense *“in wie God ŉ welbehae het.”*

Dit is mense oor wie God bly is, mense in wie Hy tevrede is.

Soos Hy op die berg van verheerliking van Jesus gesê het – dat Hy God geliefde Seun is in wie Hy ŉ welbehae het.”

Sy vrede is dus vir mense oor wie God voel soos wat Hy oor Jesus voel,

mense wat in Christus voor Hom lewe, mense wat in Christus glo,

mense wat deur God gekies is volgens sy welbehae lees ons in Ef. 1:5 om hulle as kinders aan te neem deur Jesus Christus.

Die vrede waarvan die engele sing is ŉ vrede vir God se kinders, vir almal wat in Christus glo en daarom in Hom lewe.

Nou kan ons vra, watter vrede is dit, en waar is dit of liewe wanneer...

Die eerste betekenis van “vrede” is “verlossing”.

Ere aan God, verlossing vir mense met wie God tevrede is omdat hulle in Christus glo.

Soos ons in Rom. 5:1 lees dat ons deur geloof geregverdig word het ons vrede by God deur ons Here Jesus Christus (OAV).

Ons word vrygespreek van ons sonde omdat ons glo en daarom is daar nou vrede tussen ons en God deur ons Here Jesus Christus (NAV).

Eer aan God want “Deur die bloed van sy Seun aan die kruis het Hy die vrede herstel” lees ons in Kol. 1:20.

En as ons vrede met God het, dan bring dit ons weer in die regte verhouding met die hele skepping as God se verteenwoordigers wat na sy beeld “herskep” is.

Dit beteken dat ons nie meer die skepping uitbuit en besoedel en vernietig nie,

maar dit verantwoordelik en volhoubaar benut en uitbou.

“Vrede” is dan ook om om weer harmonie te tussen gelowiges en die natuur te bewerk.

Meer nog, vrede met God bring vrede met ander mense om ons,

omdat ons as God se gesante met hulle te doen het en nie meer op ons eie perdjie met ons eie trots en ons regte wil baklei nie.

Vrede met God is om vrede te hê met die leiers wat Hy aanstel,

om vrede te hê met die omstandighede wat Hy vir my bestem.

Ons roeping om die skepping te bewerk en paaie te herstel en elektrisiteit op te wek bly,

ons roeping om die sonde teen te staan en korrupsie te beveg en die waarheid te laat seëvier bly –

maar nie met ŉ onstuimige, lelike, baklei, omgekraptheid in ons harte nie.

In God se vrede kom ons ons roeping in alles na

met vrede dat Hy die uitkoms bepaal –

 dat Hy die goeie bestem maar soms (selfs gereeld) die slegte.

Vrede met God, vrede met die natuur, vrede met ander mense, maar ook vrede in myself.

Soos God my sonde vergewe kan ek myself ook vergewe,

soos God ŉ plesier in my het in Christus kan ek ook.

 Jesus se koms en die vrede wat Hy bewerk deur sy verlossing

beteken dat die onstuimigheid in my en jou tot bedaring kan kom en

al meer tot bedaring kom sodat ons ŉ innerlike rustigheid ,

ŉ kalmte van gees kry.

 Én behou

 selfs al breek die chaos om ons los,

 selfs in die diepste onreg of lyding

 straal Christus se vrede al duideliker uit ons uit.

Ons leef in oorgawe, ook ons innerlike drifte en trots en onstuimigheid gee ons oor aan Hom om dan in die salwing van sy vrede te leef

Want ons vrede is nie in óns of ons omstándighede of in ander ménse en dínge nie – ons vrede is in Hóm, Hý is ons vrede...

Eer aan God in die hoogste hemel, en vrede,

(verlossing, versoening, vrede met God en met die skepping en met ander mense en onsself) –

 vir elkeen in wie Hy ŉ welbehae het, elkeen wat in Christus is.

Maar hierdie vrede is net moontlik wanneer Jesus gekom het –

 sonder Hom wat in jou lewe sal sy vrede maar vlietend en karig wees in jou.

 Soek jy sy vrede – dan moet jy Hóm soek want Hy gee sy vrede...

Worstel jy met dinge en mense, selfs met jouself?

Dra dit aanhoudend aan Hom op,

vertel Hom van jou begeertes en jou besorgdhede en jou vrese en jou hartseer en teleurstellings, vra Hom vir sy vrede –

en dan beloof Hy in Fil. 4:7 sal die vrede van God, wat alle verstand te bowe gaan, oor jou hart en jou gedagtes waghou.

IS daar iemand hier of wat luister wat van Jesus gehoor het en ook van die vrede wat Hy bewerk het gehoor het maar dit nog nie najaag nie...

Sal Jesus ook oor jou huil soos wat Hy oor Jerusalem gehuil het in Luk. 19?

 As jy vandag tog wou insien wat vir jou vrede nodig is!...

Nog een ding moet ons raaksien in die engele se lofprysing...

 Waar is die vrede? *Vrede op aarde*...

Dit behels twee dinge.

Vrede op aarde is hier, by ons en tussen ons en in ons, hier aan die duskant van die graf.

Soos in ons verklaring aan die begin van die erediens (Luk. 1:79)

rig Jesus ons voetstappe op die pad van vrede terwyl ons nog in die skaduwee van die dood lewe.

Van die oomblik van geloof en aanneming as God se kind het ons deel aan die verlossing, die vrede wat God in Christus bewerk het.

Maar vrede op aarde het ook ŉ simboliese betekenis wat heenwys na die volkome vrede en volkome harmonie wat ons eendag sal hê in God se volle teenwoordigheid, op die nuwe aarde.

Smag daarna, verlang daarna want dit is verreweg die beste –

 maar onthou, Hy is nou reeds ons vrede want Hy het gekom.

Ek sluit af:

Kersfees gaan nie oor die dag of die gebruike nie – hoe wonderlik dit ook al vir jou mog wees nie.

Dit gaan oor ons herinnering daaraan dat God mens geword het in Jesus Christus ons Here,

dit gaan oor Hom en wat Hy kom doen het –

om vrede te bewerk deur sy bloed aan die kruis vir elkeen wat dit aanneem in geloof...

Mag my en jou optrede en ons gewoontes vandag en elke dat al duideliker op die weg van vrede loop,

 mag ons hele lewe dit uitjubel:

*“Eer aan God in die hoogste hemel, en vrede op aarde vir die mense in wie Hy ŉ welbehae het!”*

Amen.